2α. ΒΑΣΙΛΙΚΟΝ ΔΙΑΤΑΓΜΑ της 30 Αυγ./11 Σεπτ. 1937 (ΦΕΚ Α΄  358) Περί επεκτάσεως και εφαρμογής της Κυριακής αργίας εις διαφόρους πόλεις και κωμοπόλεις. Άρθρ.1.-(Επεκτείνονται αι διατάξεις περί Κυριακής αναπαύσεως, μερικώς ή ολοκληρωτικώς, εις 100 πόλεις και κωμοπόλεις). Άρθρ.2.-1.Τα καφενεία, ζαχαροπλαστεία, ζυθοπωλεία, γαλακτοπωλεία, μικρά γαλακτοπωλεία και κέντρα εν γένει όλων των πόλεων και κωμοπόλεων και χωρίων της Ελλάδος, εξαιρουμένων των εν άρθρ. 16 εδαφ. 3 του Δ/τος της 8 Μαρτ. 1930 «περί κωδικοποιήσεως των Νόμων περί Κυριακής αναπαύσεως» περιπτώσεων, θα ανοίγουν το θέρος από της 9ης πρωϊνής και τον χειμώνα από της 9.30΄ πρωϊνής ώρας, πλην αν η θεία λειτουργίας περαιούται ενωρίτερον, ότε και το άνοιγμα των κέντρων θα επιτρέπεται ενωρίτερον κατόπιν αποφάσεως των οικείων Νομαρχών ή Γενικών Διοικητών. Αι αποφάσεις αύται δια τας Αθήνας, τον Πειραιά και τα Περίχωρα αυτών εκδίδονται υπό του Υφυπουργού Εργασίας. 2.Αι διατάξεις του παρόντος άρθρου δεν έχουσιν εφαρμογήν εις όσα μέρη κατά τας Κυριακάς και εορτάς τελείται εμποροπανήγυρις ή αγορά, ως και δια την θερινήν περίοδον μόνον δια τας λουτροπόλεις και τους τόπους θερινής διαμονής τους ανεγνωρισμένους ως τοιούτους υπό του Υφυπουργείου Τύπου και Τουρισμού, ότε καφενεία και κέντρα παραμένουν ανοικτά άνευ περιορισμού κατά τας Κυριακάς. 3.Εις εκάστην παραλιακήν πόλιν δύναται δι’ αποφάσεως του Υφυπουργού Εργασίας να ορισθή παραλιακή ζώνη εντός της οποίας επιτρέπεται το άνοιγμα εκ περιτροπής του 1/3 του αριθμού των καφενείων άνευ περιορισμού κατά τας Κυριακάς και εορτάς, της σειράς κανονιζομένης υπό της οικείας Αστυνομικής Αρχής. Άρθρ.3.-Τα καταστήματα των πόλεων και κωμοπόλεων ως αναφέρονται εν άρθρ. 1 του παρόντος θα παραμένουν κλειστά και κατά τας εορτασίμους ημέρας κατά άρθρ. 2 του Δ/τος της 8 Μαρτ. 1930 «περί κωδικοποιήσεως των Νόμων περί Κυριακής αναπαύσεως ήτοι 1)της Γεννήσεως του Χριστού, 2)του Ευαγγελισμού, 3)της Δευτέρας ημέρας του Πάσχα. Άρθρ.4.-1.Κατά τας ώρας καθ’ ας εις τας ανωτέρω πόλεις και κοινότητας του άρθρ. 1 του παρόντος καθιερούται δια τα καταστήματα Κυριακή αργία, ταύτα έχουν κεκλεισμένας τας θύρας απαγορευομένης και πάσης οιασδήποτε απασχολήσεως του προσωπικού εν αυτοίς. 2.Απαγορεύεται η εις καταστήματα ή πρατήρια μένοντα οπωσδήποτε ανοικτά εις τας ανωτέρω πόλεις και κωμοπόλεις ως επίσης και υπό πλανοδίων πωλητών πώλησις ειδών, πωλουμένων συνήθως εις καταστήματα και πρατήρια άτινα κατά τον αυτόν χρόνον δυνάμει του παρόντος παραμένουσι κλειστά. Κατά τα λοιπά εφαρμόζονται επί των εν άρθρ. 1 του παρόντος οριζομένων πόλεων και κωμοπόλεων και χωρίων αι γενικής εφαρμογής διατάξεις του από 8 Μαρτ. 1930 Δ/τος «περί αναπαύσεως» ως και τα ειδικά τυχόν δι’ εκάστην πόλιν Δ/τα δι’ ων καθιερούνται εορτάσιμοι ημέραι ή Κυριακή ανάπαυσις και επί άλλων καταστημάτων. Εις τον Ημέτερον επί της Εργασίας Υφυπουργόν ανατίθεμεν την δημοσίευσιν και εκτέλεσιν του παρόντος. 